На основу члана 7. Закона о министарским, владиним и другим именовањима Републике Српске („Службени гласник Републике Српске“, број: 41/03), члана 16. Закона о систему јавних служби („Службени гласник Републике Српске“, бр. 68/07, 109/12 и 44/16), чл. 36. и 87. Статута града Градишка („Службени гласник града Градишка“, бр. 4/17 и 5/19) Скупштина града Градишка на сједници одржаној дана 26.10.2022. године донијела је

**О Д Л У К У**

**о утврђивању услова и критеријума за избор и именовање члана управног одбора Јавне установе „Туристичка организација Градишка“ Градишка**

**I**

Овом одлуком утврђују се услови и критерији за избор и именовање члана управног одбора Јaвне установе „Туристичка организација Градишка“ Градишка.

**II**

Послови члана управног одбора утврђени су Законом о систему јавних служби, Законом о туризму и статутом Јавне установе „Туристичка организација Градишка“ Градишка.

**III**

Сви кандидати за избор и именовање члана управног одбора Јавне установе „Туристичка организација Градишка“ Градишка дужни су да испуњавају сљедеће опште услове:

1) да су држављани Републике Српске, односно Босне и Херцеговине,

2) да су старији од 18 година,

3) да имају општу здравствену способност,

4) да нису осуђивани за кривично дјело на безусловну казну затвора од најмање шест мјесеци или за кривично дјело које их чини неподобним за обављање послова члана управног одбора,

5) да нису отпуштани из органа управе као резултат дисциплинске мјере, на било којем нивоу власти у Босни и Херцеговини, у периоду од три године прије дана објављивања конкурса,

6) да нису у сукобу интереса, односно да не обављају дужност која је неспојива са дужношћу члана управног одбора и

7) да се на њих не односи члан IX 1. Устава Босне и Херцеговине.

Посебни услови које кандидати морају испуњавати су:

-завршен први циклус високог образовања са најмање 180 ECTS бодова или

еквивалент економског, правног или туристичког смјера и

- најмање двије године радног искуства у струци.

**IV**

Са кандидатима који уђу у ужи збор Комисија за избор обавиће интервју.

Комисија за избор састоји се од пет чланова, а именује је Градоначелник.

**V**

За провођење ове одлуке и конкурсне процедуре задужује се Градоначелник града Градишка.

Конкурс ће се објавити у „Службеном гласнику Републике Српске“ и дневном листу „Глас Српске“.

Рок за подношење пријава на конкурс је 15 дана од дана објављивања. У случају да конкурс не буде објављен истовремено, рок ће се рачунати од дана посљедњег објављивања.

**VI**

Члана управног одбора наведене јавне установе, на основу ранг листе коју ће утврдити Комисија за избор, именоваће Скупштина града на мандатни период од четири године.

**VII**

Ова одлука ступа на снагу осмог дана од дана објављивања у „Службеном гласнику града Градишка“.

Број: 01-022-216/22

Датум: 26.10.2022. године

Градишка

 ПРЕДСЈЕДНИК

 СКУПШТИНЕ ГРАДА

 Миленко Павловић